**SADARBĪBAS MEMORANDS**

**Jaudīgs internets ikvienai Latvijas skolai**

Rīgā

*Sadarbības memoranda datums ir pēdējā pievienotā droša elektroniskā paraksta un tā laika zīmoga pievienošanas datums.*

Straujā izglītības procesa digitalizācija, ko ietekmējusi arī globālā Covid 19 pandēmijas izraisītā krīze, uzrādījusi, ka ne visās Latvijas skolās ir vienādas iespējas nodrošināt mūsdienu vajadzībām atbilstoša mācību satura un pasniegšanas metožu integrāciju attālinātajam mācību procesam, kur vienlīdz svarīgs ir gan pieejamo tehnoloģiju pielietojums, gan interneta datu pārraides ātrums. Covid 19 krīze ir veicinājusi jauna un papildinoša digitāla mācību satura un materiālu radīšanu (video, interaktīvie uzdevumi/spēles) gan Latvijā, gan ārzemēs. Šo materiālu integrācija mācību procesā ir svarīga, lai Latvijas jaunieši būtu konkurētspējīgi savās karjeras izvēlēs un sagatavoti dzīvei nākotnē.

Izglītības un zinātnes ministrijas un Latvijas Pašvaldības savienības 2020. gada jūlijā veiktā aptauja parādīja ka Latvijā ir aptuveni 300 skolas, kuru izmantotais interneta pieslēgums nenodrošina pietiekami kvalitatīvas iespējas attālinātajam mācību procesam[[1]](#footnote-1), kā arī nākotnē radīs problēmas nodrošināt mūsdienu izglītības vajadzībām atbilstoša mācību metožu un jaunā digitālā mācību satura izmantošanas iespējas, ko pieprasa arvien pieaugošs datu pārraides apjoms.

Vienlaikus mūsdienu tehnoloģiju attīstība un jau izveidotā datu pārraides infrastruktūra Latvijā, var nodrošināt daudzreiz lielāku datu pārraides apjomu par samērīgām izmaksām.

Ņemot vērā minēto, Latvijas Republikas Izglītības un zinātnes ministrija ministres **I. Šuplinskas** personā un datu pārraides iekārtu ražotājs SIA “Mikrotīkls”, SIA “Bite Latvija”, SIA “Latvijas Mobilais Telefons”, SIA "LinkIT"/"DatiGrupa" VAS “LVRTC”, SIA “Tele2”, SIA “Tet”, Latvijas Pašvaldību savienība un Rīgas Tehniskās universitāte (turpmāk visi kopā – sadarbības partneri), noslēdz šo sadarbības memorandu par kopīgu sadarbību, kas vērsta uz maksimāli ātru un izmaksu efektīvu interneta jaudas palielināšanas iespēju nodrošināšanu Latvijas skolām.

**I Memoranda mērķis**

Sadarbības partneru mērķis ir kopīgi strādāt, lai iespējami īsā termiņā ikvienā Latvijas skolā ieviestu tādus tehnoloģiskos risinājumus, kas nodrošinās pilnvērtīgu attālināto mācību procesu un ļauj pielietot mūsdienu vajadzībām atbilstošu digitālo mācību saturu un metodes izglītības procesā.

**II Mērķa īstenošana**

Lai nodrošinātu mūsdienu izglītības prasībām piemērotu datu pārraidi visās Latvijas skolās, sadarbības partneri vienojas par šādiem galvenajiem sadarbības principiem:

1. Izveidot kopīgu skolu datu pārraides pilnveidošanas darba grupu, kuru veido Izglītības un zinātnes ministrija, datu pārraides operatori, datu pārraides iekārtu ražotāji un Rīgas Tehniskās universitātes Rīgas Biznesa skola.
2. Skolu datu pārraides pilnveidošanas darba grupu koordinē Rīgas Tehniskās universitātes Rīgas Biznesa skola.
3. Telekomunikāciju operatori apzin katrs savas infrastruktūras pieejamību skolu tuvumā.
4. Šī memoranda sadarbības partneri, atbilstoši savam darbības profilam un kopīgi sadarbojoties, iespēju robežās katrai skolai nodrošina skolu vajadzībām nepieciešamo risinājumu:
   1. Izvērtējot esošā pieslēguma nepieciešamās jaudas palielināšanas iespējas nomainot vai papildinot iekārtas un/vai mainot tehniskos ātruma ierobežojumus;
   2. Ja nepieciešams, nodrošina iekārtas datu pārraides jaudas palielināšanai;
   3. Sakaru operatori, kur tas iespējams, palielina datu pārraides pieslēguma jaudu esošās sadarbības ietvaros;
   4. Nodrošina, lai datu pārraides ātruma palielināšana nesamērīgi nesadārdzina esošā pakalpojuma izmaksas, un līdzīgs attiecīgā pakalpojumu sniedzēja pakalpojums tiek nodrošināts pēc vienādiem izmaksu principiem;
   5. Izglītības un zinātnes ministrija sadarbībā ar pašvaldībām rūpējas par veidu, kā nepieciešamības gadījumā nodrošināt finanšu līdzekļus pašvaldībai skolu interneta maksas segšanai gan Covid 19 krīzes laikā, gan rūpējoties par finanšu pietiekamību ilgtermiņā;
   6. Ja esoša pieslēguma/operatora jaudas palielināšanas iespējas ir pilnībā izmantotas, tad darba grupa koleģiāli apspriež alternatīvos risinājums. Tiek izvēlēts optimālais risinājums, ņemot vērā kapitālieguldījumus, ierīkošanas ātrumu, jaudas un izmaksu attiecību, un perspektīvo jaudas palielināšanu.
5. Sadarbības partneri apņemas ievērot piemērojamo normatīvo aktu prasības, tostarp godīgas konkurences principus, publisko iepirkumu un patērētāju tiesību regulējumu.
6. Izglītības un zinātnes ministrija, konsultējoties ar šī memoranda sadarbības partneriem, strādā pie uzlabota institucionāla risinājuma, kas ilgtermiņā nodrošinātu Latvijas skolu tehnoloģiskā nodrošinājuma pastāvīgu attīstību.

**III Noslēguma jautājumi**

1. Parakstot šo memorandu, sadarbības partneri apņemas iespēju robežās veikt nepieciešamās darbības, lai īstenotu memorandā iekļautos uzdevumus un principus, ievērojot savstarpējo koleģialitāti un izpratni.
2. Memorandam var pievienoties arī citas sakaru nozari pārstāvošas organizācijas un uzņēmumi, iesniedzot pievienošanās vēstuli Izglītības un zinātnes ministrijai.
3. Ikviens sadarbības partneris, ievērojot savu lomu šajā memorandā noteikto pasākumu īstenošanā, pēc saviem ieskatiem var pārtraukt dalību, paziņojot par to pārējiem memoranda sadarbības partneriem.
4. Memorands var tikt aktualizēts, sadarbības partneriem savstarpēji vienojoties.
5. Memoranda elektroniskā versijā uz 4 (četrām) lapām stājās spēkā dienā, kad to ir parakstījuši visi sadarbības partneri. Memoranda parakstīšanas datums ir pēdējā memorandam pievienotā droša elektroniskā paraksta un tā laika zīmoga datums.

**Paraksti:**

Izglītības un zinātnes ministre I.Šuplinska

Rīgas Tehniskā universitātes

studiju prorektors U.Sukovskis

SIA „Tet”

galvenā izpilddirektora p.i. U.Tatarčuks

SIA „Latvijas Mobilais Telefons”

Prezidents J.Binde

Viceprezidents finanšu jautājumos A.Janevics

SIA „Tele2”

valdes priekšsēdētājs V.Vancovičs

SIA „Bite Latvija”

Izpilddirektors K.Buls

SIA „LinkIT”/Dhanvantari Telecom”

apvienības izpilddirektors A.Gulbis

VAS „Latvijas Valsts radio un televīzijas centrs”

valdes priekšsēdētājs E.Beļskis

SIA „Mikrotīkls”

valdes priekšsēdētājs J.M.Tully Jr.

Latvijas Pašvaldību savienības

priekšsēdis G.Kaminskis

1. Atbilstoši Latvijas Pašvaldību savienības aptaujai skolai nav pieejams optiskais datu pārraides tīkls un datu pārraides ātrums ir mazāks par 50 Mbit/s. [↑](#footnote-ref-1)